b'\n_START_ARTICLE_\nZeleni silvanec\n_START_PARAGRAPH_\nZeleni silvanec, znan tudi kot mu\xc5\xa1ica, silvanec, zeleni ple\xc5\xa1ec (nem\xc5\xa1ko Gr\xc3\xbcner Silvaner) je vinska trta, ki daje grozdje za istoimensko belo vino._NEWLINE_Grozd te trte je srednje velik, nabit in valjaste oblike. Srednje velike, okrogle grozdne jagode, zelene do rumenkasto zelene barve imajo debelo ko\xc5\xbeico. Ob obilnej\xc5\xa1ih padavinah v zadnji fazi zorenja se jagode rade razpo\xc4\x8dijo, kasneje pa jih napade plesen. Listje je majhno do srednje veliko, okroglaste petdelne oblike, po zgornji strani rumenkasto zelene, po spodnji pa nekoliko svetlej\xc5\xa1e barve. Ta sorta je precej ob\xc4\x8dutljiva za pozebo._NEWLINE_Vino, svetlo rumenkaste do rumenkasto zelenkaste barve ima srednjo vsebnost alkohola, v dobrih letnikih pa je milo in ne\xc5\xbeno di\xc5\xa1e\xc4\x8de z nevsiljivim svojevrstnim vonjem, ugodno zelo milo aromo s primerno kislino. Lahko se izdeluje suho ali polsuho. V te\xc5\xbejih tleh je okus izrazitej\xc5\xa1i. Za staranje zaradi nizke vsebnosti kislin ni primerno. Povpre\xc4\x8dna alkoholna stopnja tega vina je okoli 11 vol %._NEWLINE_Ta sorta je danes najbolj raz\xc5\xa1irjena v Nem\xc4\x8diji, \xc5\xa0vici, Avstriji in Alzaciji. Pri nas jo veliko gojijo v vinorodnih de\xc5\xbeelah Podravje in Posavje._NEWLINE_Vino postre\xc5\xbeemo temperirano na 10 - 12 \xc2\xb0C, izjemno lepo pa se poda h kuhanim ribam, pe\xc4\x8deni teletini in gobjim jedem.'